CELEX: 32017R0793
Language: bg
Date: 2017-05-10 00:00:00
Title: Регламент за изпълнение (ЕС) 2017/793 на Комисията от 10 май 2017 година за изменение на Регламент (ЕО) № 180/2008 по отношение на удължаването на срока, за който е определена референтната лаборатория на ЕС за болести по еднокопитните, различни от африканската чума по конете (Текст от значение за ЕИП. )

11.5.2017   
            
            
               BG
            
            
               Официален вестник на Европейския съюз
            
            
               L 120/5
            
         РЕГЛАМЕНТ ЗА ИЗПЪЛНЕНИЕ (ЕС) 2017/793 НА КОМИСИЯТА
   от 10 май 2017 година
   за изменение на Регламент (ЕО) № 180/2008 по отношение на удължаването на срока, за който е определена референтната лаборатория на ЕС за болести по еднокопитните, различни от африканската чума по конете
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2009/156/ЕО на Съвета от 30 ноември 2009 г. относно ветеринарно-санитарните условия, регулиращи движението и вноса от трети страни на еднокопитни животни (1), и по-специално член 19, буква г) от нея,
   като има предвид, че:
   
               (1)
            
            
               С Регламент (ЕО) № 180/2008 на Комисията (2) за референтна лаборатория на ЕС за болести по еднокопитните, различни от африканската чума по конете, бе определена намиращата се във Франция Agence nationale de sécurité sanitaire de l'alimentation, de l'environnement et du travail (ANSES) (Национална агенция за безопасност на храните, околната среда и труда) с нейните лаборатории за опазване на здравето на животните и за болести при еднокопитните, а в приложението към посочения регламент бяха определени нейните функции, задължения и процедури по отношение на сътрудничеството ѝ с лаборатории, отговарящи за диагностицирането на инфекциозни болести по еднокопитните в държавите членки.
            
         
               (2)
            
            
               С Регламент (ЕО) № 180/2008, в редакцията му, в която бе приет от Комисията през 2008 г., за референтна лаборатория на ЕС за болести по еднокопитните, различни от африканската чума по конете, бе определена Agence française de sécurité sanitaire des aliments (AFSSA) (Френска агенция за безопасност на храните) за първоначален срок от пет години — до 30 юни 2013 г. С Регламент (ЕС) № 208/2011 на Комисията (3) Регламент (ЕО) № 180/2008 бе изменен, като наименованието на институцията бе актуализирано, а именно като Agence nationale de sécurité sanitaire de l'alimentation, de l'environnement et du travail (ANSES). С Регламент за изпълнение (ЕС) № 72/2013 на Комисията (4) Регламент (ЕО) № 180/2008 бе изменен, като срокът, за който ANSES беше определена за референтна лаборатория на ЕС, бе удължен за още пет години — до 30 юни 2018 г.
            
         
               (3)
            
            
               В продължение на повече от осем години ANSES изпълняваше своите функции, задължения и процедури, като по този начин значително подобри капацитета на националните референтни лаборатории за диагностика и диференциална диагностика на конкретни болести по еднокопитните.
            
         
               (4)
            
            
               С цел да се гарантира високо качество и еднородност на аналитичните и диагностичните резултати в Съюза е важно ANSES да продължи да извършва своите дейности като референтна лаборатория на ЕС за болести по еднокопитните, различни от африканската чума по конете, за допълнителен срок от пет години.
            
         
               (5)
            
            
               Поради това Регламент (ЕО) № 180/2008 следва да бъде съответно изменен.
            
         
               (6)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 1, параграф 1 от Регламент (ЕО) № 180/2008 датата „30 юни 2018 г.“ се заменя с датата „30 юни 2023 г.“.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 10 май 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 192, 23.7.2010 г., стр. 1.
   
      (2)  Регламент (ЕО) № 180/2008 на Комисията от 28 февруари 2008 г. относно референтната лаборатория на Общността за болести по еднокопитните, различни от африканската чума по конете, и за изменение на приложение VII към Регламент (ЕО) № 882/2004 на Европейския парламент и на Съвета (ОВ L 56, 29.2.2008 г., стр. 4).
   
      (3)  Регламент (ЕС) № 208/2011 на Комисията от 2 март 2011 г. за изменение на приложение VII към Регламент (ЕО) № 882/2004 на Европейския парламент и на Съвета и на регламенти (ЕО) № 180/2008 и (ЕО) № 737/2008 на Комисията по отношение на списъците на референтни лаборатории на ЕС и имената на тези лаборатории (ОВ L 58, 3.3.2011 г., стр. 29).
   
      (4)  Регламент за изпълнение (ЕС) № 72/2013 на Комисията от 25 януари 2013 г. за изменение на регламенти (ЕО) № 180/2008 и (ЕО) № 737/2008 по отношение на срока, за който някои лаборатории са определени за референтни лаборатории на ЕС (ОВ L 26, 26.1.2013 г., стр. 9).